38. schôdza NR SR - 4.deň - A. dopoludnia
Dátum: 2018-11-30
Poslanec: Gaborčáková, Soňa (OĽANO)
Druh vystúpenia: Vystúpenie v rozprave

54. Dobrý deň. Pán minister, pani predsedajúca, milí kolegovia, kolegyne, máme tú možnosť vyjadriť sa k rozpočtu. O mne je známe, že ja sa teda viac-menej vždy vyjadrujem k tomu, čomu rozumiem a teda rozumiem sociálnej oblasti a teda budem sa vyjadrovať práve k rozpočtu ministerstva práce, sociálnych vecí a rodiny. Podrobnejšie sme si vymieňali názory na sociálnom výbore s pánom ministrom, ale naozaj som zvážila to, že vystúpim, aby ste počuli tie názory na tie jednotlivé položky aj vy, pretože vy dostávate argumentáciu priamo z ministerstva a častokrát my spolu teda nie sme v kontakte. Pozerám, že je tu aj pán Kamenický, ktorý teda by mal byť vaším nasledovníkom a možno stojí za to, aby, aby teda, či už krúti hlavou, že nie, aby sme teda prešli tie jednotlivé oblasti. Ako ste povedali správne, tak najväčšiu časť výdavkov v rámci sociálnej oblasti tvorí sociálna inklúzia. Ak by sme to podelili, tak je to podpora rodiny, pomoc v hmotnej núdzi a kompenzácie, ktoré boli najviac zadotované na budúci rok a teda je to priorita. Čo sa týka podpory rodiny, včera sme mali debatu o tom,v akej kvalite máme zamestnanosť na Slovensku, ako ťahať ľudí zo zahraničia, aby sa vrátili na Slovensko a ja som povedala jednu vec, že tí ľudia sa vrátia za rodinami možno nie s takými, nie za také platy, ako robia v zahraničí, ale musíme im poskytnúť vlastne takzvaný štát priateľský k rodinám. A keď som sa pozrela vlastne na podporu rodiny na budúci rok, tak v podstate rodinné prídavky, ktoré spravidla dostávajú všetky rodiny, ktoré majú deti, sa zvýšia o 66 centov a teda poberá ich 1 081 550 detí na Slovensku. Je to malá suma a preto som sa pozerala ďalej, akým spôsobom možno, môžme vytvárať tú podporu alebo ten štát priateľský k rodinám, tak aj ten rodičák vlastne zdvíhame z 214 na 220 eur, čo je cca 6 eur. Poskytuje sa ten rodičák pre 141 320 ľudí, mnohokrát hovoríme o rodičáku, že tam musíme byť pozorní, pretože môže sa nám stať, že ľudia, ktorí nechcú pracovať, tak sa budú živiť tým, že budú mať veľa detí a budú brať ten, ten rodičák. Ja chcem len upozorniť na to, že ten rodičák poberá 141 320 rodičov, ale len 2 168 je v hmotnej núdzi. Čiže nemusíme sa obávať toho, že jednoducho ten rodičák bude vo veľkej miere zneužívaný, lebo aj ten, aj to tehotenstvo nejaký čas trvá, čiže postaviť si na tom akože nejakú, nejaký príjem, by som, by som nedávala na takú váhu, hej? Aby, aby tie, tie vlastne reči, ktoré sa tu vedú vo vzťahu k tomu, že máme tu jednu skupinu obyvateľstva, ktorí na tom žijú, tak teraz, teraz som vám povedala fakt, ktorý máme. Čiže naozaj nebáť sa rodičovského príspevku. Na druhej strane musím povedať, že v roku 2018 máme nárast daňových extra príjmov o vyše 700 miliónov a podľa odhadov RRZ sa bremeno daní zvýšilo o 8 %. To znamená, že tí pracujúci rodičia nemajú pocit, že ten štát je priateľský k tým rodinám. Preto naozaj ja tiež kritizujem to, že ten daňový bonus ide iba pre deti do 6 rokov, lebo myslím si, že pri takomto daňovom zaťažení a takýchto extra príjmoch v daniach si zaslúžia ten daňový bonus aj rodičia všetkých pracujúcich, detí všetkých pracujúcich rodičov. OĽANO by v prípade svojej účasti vo vláde sa snažilo zmeniť síce štruktúru príjmov pre obce tým, že by dostávali percento z celkového daňového mixu nielen z daní fyzických osôb a majetku. Súčasné dane sú preto pre obce nestabilné a ak sa ponúkajú riešenia ako daňový bonus, okamžite máme obrovský nepokoj medzi starostami a primátormi, ktorí bojkotujú, že budú mať menej daní, ak toto všetko bude v rámci tých samospráv platiť. Čiže určite je to politické rozhodnutie ísť a v tej našej novej dobe, ktorá nás čaká aj so starnúcim obyvateľstvom, aj vlastne s tým, že chceme byť priateľskí k tým rodinám, je potrebné vlastne pozrieť, ako sa tie dane na Slovensku prerozdeľujú. Čo sa týka položky pomoci v hmotnej núdzi, tak tam sa zvyšujú príspevky na hmotnú núdzu, nie však pri tom, že sa zvyšujú tie príspevky v hmotnej núdzi, chýba revízia nástrojov celkovej pomoci v hmotnej núdzi. Jednoducho minulého roku som bola ambasádorkou akcie EMIN, ktorú zastrešovala Európska komisia, kde sa monitorovala chudoba v Európe. Nebolo to len na Slovensku, ale bolo to aj v iných častiach. A teda odporúčaním pre Slovensko bolo, aby sme na začiatok robili také kroky, a to je zabezpečiť stravu a strechu nad hlavou pre ľudí, ktorí to naozaj potrebujú a sa ocitajú v hmotnej núdzi. Tento aspekt pán minister Richter nezohľadnil v rozpočte, iba v podstate dal ťažisko na dávky, ktoré pôjdu popri príjme, ktorý človek, ak nastúpi do pracovného pomeru, tak ešte nejaký čas tam trvá to, aby, aby mal vyšší ten príjem, avšak to, čo potrebujeme riešiť, je práve to, aby sme zabezpečovali tú, tú stravu a teda strechu nad hlavou. Čo sa týka tej strechy nad hlavou, to sa zabezpečuje prostredníctvom rôznych služieb a tie nám na Slovensku evidentne zlyhávajú a teda aj môžme povedať, že mnohí ľudia počas dňa nedostanú ani jedno teplé jedlo denne. Vyše 6 500 ľudí máme dokonca aj so starobným dôchodkom alebo invalidných, alebo tých, ktorí poberajú invalidný dôchodok, ktorí jednoducho spadajú do hmotnej núdze a nedokážu si zabezpečiť ani jedno teplé jedlo denne z existenčných problémov. Preto si myslím, že je na čase, aby hmotná núdza dostala reformu nástrojov, ktorá by sa zosúladila s tým, aké problémy na Slovensku nové máme a ako nastaviť ju do budúcnosti. Napríklad hmotná núdza na jednej strane vôbec neakceptuje, že napríklad mladý Róm sa rozhodne študovať na strednej škole a keďže nie je evidovaný, nedostane aktivačný príspevok. Na druhej strane, keby bol evidovaný a išiel by na nejaký rekvalifikačný kurz, ktorý stojí pomerne dosť peňazí a nie je tak efektívny ako stredoškolské vzdelanie, tak tam jednoducho nárok na ten aktivačný má príspevok. Čiže naozaj ideme, pravá ruka nevie, čo robí ľavá, potom nás tie aktívne opatrenia trhu práce pomerne dosť stoja, sú skôr zamerané na dopytové programy a tie dopytové programy v podstate len vytvárajú, ako keby sú zamerané na to, aby bolo vytvorené nové pracovné miesto a pričom práve tie vzdelávacie sú v pozadí a ak máme možnosť cez to stredné školstvo tých ľudí dostať, tak zase strácajú nárok na tie príspevky, hoci by boli aktívni práve v tom vzdelávaní. Čiže áno, zdvihnúť príspevky, ale treba prekopať celý systém pomoci v hmotnej núdzi. Bude tu aj novela, ale tá, tá v podstate nám neprináša nejaké také zmeny a reflektovanie situácie, ktorá je vonku a medzi ľuďmi, ktorí sú trpiaci a teda naozaj žijú na hranici chudoby. Čo sa týka kompenzácií, tak je pravdou, že sa podaril dobrý kúsok a teda naozaj tie príspevky za opatrovanie idú hore aj na osobnú asistenciu, ale chcem povedať, pán minister, že napríklad osobná asistencia sa momentálne vo veľkom prehodnocuje a robia také veci, že im sťahujú počet hodín tých asistentov, alebo na druhej strane hľadajú bizarné dôvody, kedy odobrať osobnú asistenciu tým ľuďom, čiže v konečnom dôsledku my tam aj tých peňazí sme dali na tú hodinu viac, ale z praxe mi avizujú, že však ja som 20 rokov s tými ľuďmi v kontakte dennodenne, čiže tí ľudia ma poznajú, hovoria, že majú veľký problém práve s tým, že, že sa tlačí na to, ako, teda aby príliš sa, príliš sa tá osobná asistencia nedostala do tých rozmerov, v akých bola, prípadne teda sa znižovala alebo odobrala. Ale je to dobrý krok. Ja si myslím, že naozaj najlepšie a najprirodzenejšie je, aby ostali v tom domácom prostredí. Čo sa týka náhradnej rodinnej starostlivosti a verzus detských domovov, tak možno ste si všimli, že v podstate idú rekonštruovať budovy detských domovov alebo ich detašované pracoviská, zatiaľ čo príspevky pre náhradných rodičov, čiže pestúnov alebo profirodičov sa síce v novele zákona zvýšili, ale je to cca o 5 eur. Avšak investície do budov a teda do personálu, ktorá sa vyčlení práve na sociálno-právnu ochranu, bude vo veľkých objemoch a práve tí profirodičia a pestúnski rodičia, poviem priemer, dostanú len o 5 eur, 2 eurá viac, ten opakovaný príspevok. Čiže zase sa mi javí, že, že nejdeme tým trendom, ako k takému prirodzenému životu a v podstate ja nehovorím, že tam nejdú veľké výdavky, ale bude to neudržateľné a tie deti z tých detských domovov tak skoro nedostaneme, keď tam zase obnovia tie priestory, keď tam bude ten personál, bude sa chcieť tam udržať. Čiže to sú kroky, ktoré mne vadia a ja by som, ja by som to teda riešila iným spôsobom. Tá zamestnanosť, no celkovo ja som, ja tvrdím, že ideme pri aktívnych opatreniach trhu práce viac po dopytových programoch a ak ideme aj teda po vzdelávacích, tak naozaj je tam napríklad inkluzívne vzdelávanie, však vy asi tak podrobne do toho nevidíte, ale je tam projekt za 30 miliónov, ktorý za 20 dní má vyvzdelávať dlhodobo nezamestnaného človeka, respektíve Róma, ktorý sa má naučiť nejaké zručnosti, šróbovať a tak ďalej, ale za 20 dní toho človeka teda nevyvzdelávate. No a v podstate bude sa to robiť skupinovo, to znamená, v tej skupine bude 20 takých Rómov, bude to trvať 20 dní, čiže bude to naozaj stáť 23-tisíc, ten jeden kurz a reálne z tých ľudí nedostanete nič, hej? Čiže naozaj na jednej strane, keď už aj idú tie vzdelávacie programy, sú neefektívne. Toto, toto ako aj keby sa robili zázraky tých prednášajúcich, jednoducho s tými ľuďmi za 20 dní nepohnete. Radšej nastaviť tie peniaze na tých pracovných asistentov, kde bude majster, ten ich zoberie do praxe, dáva na nich pozor, jednak na ten výkon, na druhej strane aby nepili, aby mali tie, tie návyky. Toto je cesta tie peniaze ušetriť a dať vlastne do toho. Možno také iné, ktoré by som spomenula, sú určite aj dôchodky. Na jednej strane dávame ten vianočný príspevok, na druhej strane neviem, či vám avizujú obrovské problémy v sociálnych službách, kde vlastne priemerný dôchodok je nejakých 400 eur a platba v sociálnych službách je od 600 do 1 200 a tí ľudia sa stávajú neplatičmi vlastne v tých sociálnych službách. Tie dlhy narastajú, takže tam nám vzniká veľká sekera práve pri starobných dôchodcoch a ak sa pozrieme na to, tak veľmi malá časť starodôchodcov, starodôchodcom bola priznaná nová výška dôchodku, takže vítam aspoň ten príplatok, ktorý ide navrhovať, tuším, strana MOST, ale určite by som do budúcnosti riešila práve, čo s tým, ak sa ten človek dôchodca stane neplatičom, lebo ak sa pozrieme na fungovanie útulkov v dnešnej dobe, tak je to, je štruktúrou tých ľudí ináč postavený, dostávajú sa nám tam práve ľudia, ktorí sú starobní dôchodcovia alebo aj invalidi a práve pre túto anomáliu, ktorá existuje na trhu, a to súvisí vlastne aj s tými dôchodkami starobnými, ktoré boli nízke. Málo, mali nižšie mzdy a tak ďalej. Možno takou vecou, ktorá nie vždy, vždy teda, aj keď ste ma počúvali pri jednotlivých rozpočtoch, keď som vystupovala, boli sociálne služby. Navyšujú sa teraz sociálne služby, čomu sa teším, ale aj tak ten systém je potrebný nastaviť ináč, lebo to bude do nekonečna, že si bude, že si každý bude vybíjať alebo zakladať tú službu, ktorá je naviac výnosná. Čiže tam treba prekopať, že tie peniaze pôjdu za odkázaným a nastaviť, samozrejme, kontrolné mechanizmy a vyvážené, ale ináč to bude vždy, vždy všetko málo, lebo nie je poriadok v tom systéme. Čiže tam jednoducho je potrebné urobiť poriadok. Ale ja budem navrhovať napriek tomu, že to neprejde, ale nedá mi to, lebo ja rozumiem, čo hovoria tí poskytovatelia, ktorí hovoria, že nemajú na dofinancovanie miest, pretože od mája, keď sa zvýšili príplatky, sa zvýšil aj koeficient počtu zamestnancov na klientov, a to už vy ako minister financií nemôžte vedieť, oni museli prijať viac zamestnancov tým pádom, hej? A ono fajn, že oni tie peniaze už mali navýšené po tej novele, ale tým, že museli zobrať viacerých zamestnancov, tak tá suma sa im zvýšila a plus prišlo od mája tie príplatky, takže oni naozaj tie finančné prostriedky reálne tam nemajú na úhradu vlastne tých sociálnych služieb, no a z toho dôvodu ja budem za to, aby teda tých 10 miliónov v rámci rezervy boli dodotované a budem to dávať aj v rámci pozmeňováku. Niečo SK osmička im sľúbila, ale podľa mňa to sú len veci na úhradu miezd, asi za december, by som povedala, že by to mohlo spĺňať. Ostatné tie dlhy, ktoré im rástli, tak, tak to nebudú mať pokryté a myslím si, že je to objektívne, ale, samozrejme, to je jak s tou Maruškou, čo liala, liala do tej studne a nič tam nikdy nebolo, tak je to so sociálnymi službami, no proste celý systém. Prichádza nám viac ľudí prekopať, nastaviť inač, lebo ináč ako každý minister bude mať s tým obrovský problém a už nehovoriac o kvalite, overiteľnej kvalite. Taktiež pozmeňovák dávam aj na takzvanú seniorskú linku, ktorá vlastne poskytuje poradenstvo, ale aj takú pomoc v núdzi, ak sa seniori týrajú v domácom prostredí, buď keď rodina samotná robí opatrovanie a zneužíva toho seniora, ale aj všetky náležitosti, ako sú tie nekalé praktiky voči nim a tak ďalej a oni to nemajú kde zastrešiť. Naozaj existuje v rámci sociálnych služieb takzvaná služba s použitím telekomunikačných technológií a preto navrhujem, aby to bolo cez teda sociálne služby pozmeňovákom. Je to veľmi, veľmi dôležitá vec pre tých seniorov. Takže myslím si, že veľa vecí by sme tým vedeli poriešiť do budúcna, lebo oni nebudú ako keby udávať vlastných príbuzných, a to je trošku anonymné, keď zavolajú nie na políciu, ale na linku. Čiže je to spôsob, ako v budúcnosti riešiť krízové situácie práve v rámci seniorov. Takže to je vlastne k rozpočtu a k pozmeňováku, ktorý budem čítať. Akurát som to stihla. Idem čítať pozmeňovací, pozmeňujúci návrh poslankyne Národnej rady Slovenskej republiky Soni Gaborčákovej, Anny Verešovej k vládnemu návrhu zákona o štátnom rozpočte na rok 2019. Vládny návrh zákona o štátnom rozpočte na rok 2019 sa mení takto: 1. V prílohe č. 3 v kapitole Ministerstvo práce, sociálnych vecí a rodiny Slovenskej republiky sa suma výdavkov spolu zvyšuje o 10 084 000 a o túto sumu 10 084 000 sa zvyšuje aj suma výdavkov spolu bez prostriedkov podľa § 17 ods. 4 zákona č. 523/2004 Z. z. a príspevkov z rozpočtu Európskej únie. 2. V prílohe č. 3 v kapitole Všeobecná pokladničná správa sa suma výdavkov spolu znižuje o sumu 10 084 000 a o tú sumu 10 084 000 sa znižuje aj suma výdavkov, spolu bez prostriedkov podľa § 17 ods. 4 zákona č. 523/2004 Z. z. a prostriedky z rozpočtu Európskej únie. 3. V prílohe č. 4 v kapitole č. 22 - Ministerstvo práce, sociálnych vecí a rodiny Slovenskej republiky sa suma výdavkov spolu za kapitolu zvyšuje o 10 084 000 a o túto sumu 10 084 000 sa zvyšuje aj suma výdavkov v eurách na program 07COA Podpora sociálnych služieb (kód a názov programu). 4.V prílohe č. 4 v kapitole č. 48 - Všeobecná pokladničná správa - sa suma výdavkov kapitoly v eurách znižuje o sumu 10 084 000. Ďakujem za pozornosť.